**বাংলাদেশ শিশুস্বাস্থ্য ইনস্টিটিউট** (বি.আই.সি.এইচ) বাংলাদেশের একটি শিক্ষা ও গবেষণা প্রতিষ্ঠান। এটি ১৯৮৩ সালে ঢাকার শেরে-বাংলা নগরে ঢাকা শিশু হাসপাতালের একটি অঙ্গ প্রতিষ্ঠান হিসেবে প্রতিষ্ঠিত হয়। এ প্রতিষ্ঠানে শিশুস্বাস্থ্যের উপর বিভিন্ন কোর্স ও প্রশিক্ষণের ব্যবস্থা রয়েছে।

কোর্সসমূহ
---------

প্রতিষ্ঠানটিতে স্নাতকোত্তর পর্যায়ের বিভিন্ন ডিগ্রি কোর্স চালু আছে। এগুলো হল: দেড় বছর মেয়াদী *এফ.সি.পি.এস* (ফেলো অব দি কলেজ অব ফিজিশিয়ানস অ্যান্ড সার্জনস), তিন বছর মেয়াদী *এম.ডি* (ডক্টর অব মেডিসিন), তিন বছর মেয়াদী *এম.এস* (মাস্টার ইন সার্জারি), *ডি.সি.এইচ* (ডিপ্লোমা ইন চাইল্ড হেলথ), পেডিয়াট্রিক্সে বিভিন্ন সার্টিফিকেট কোর্স এবং স্বাস্থ্য প্রযুক্তিতে বিএসসি। ইনস্টিটিউটটি বিভিন্ন উপ-বিশেষায়িত কোর্স পরিচালনা করে। এগুলো হল: এফ.সি.পি.এস (নিউওনাটোলজি), এফ.সি.পি.এস (হ্যামেটো-অ্যানকোলজি), এফ.সি.পি.এস (নেফ্রোলজি), এম.ডি (নিউওনাটোলজি), এম.ডি (হেমাটো-অ্যানকোলজি) এবং এম.ডি (নেফ্রোলজি)। ২০০৬ সালে প্রতিষ্ঠানটিতে বেসিক সায়েন্স বিভাগের যাত্রা শুরু হয়। এই বিভাগ শীঘ্রই *ডিপ্লোমা ইন ক্লিনিক্যাল প্যাথলজি* ও *ডিপ্লোমা ইন পেডিয়াট্রিক নার্সিং* কোর্স দুটি চালু করতে যাচ্ছে।

পরিচালনা পর্ষদ
--------------

বিআইসিএইচ একটি গভর্নিং বডির অধীনে পরিচালিত হয়। বর্তমানে এই গভর্নিং বডির সভাপতি হিসেবে দায়িত্ব পালন করছেন জাতীয় অধ্যাপক শাহলা খাতুন। এছাড়া, বডির অন্যান্য সদস্যরা হল: বারডেমের মহাপরিচালক অধ্যাপক নাজমুন নাহার, হলি ফ্যামিলি মেডিকেল কলেজের অধ্যক্ষ অধ্যাপক ডা. মোঃ মনিরুজ্জামান ভূঁইয়া, বিএসএমএমইউ-এর চক্ষু বিভাগের অধ্যাপক ডা. মোঃ শরফুদ্দিন আহমেদ, ডিএসএইচ-এর পেডিয়াট্রিক মেডিসিন অ্যান্ড কার্ডিওলজি বিভাগের প্রধান অধ্যাপক ডা. এ.আর. খান, ডিএসএইচ-এর পেডিয়াট্রিক সার্জারি বিভাগের প্রধান অধ্যাপক ডা. বিলকিস বানু, ডিএসএইচ-এর প্যাথলজি বিভাগের প্রধান ডা. মনজুর হুসেন, বিএসএমএমইউ-এর পেডিয়াট্রিক ও নার্সিং অনুষদের ডিন অধ্যাপক শাহানা আক্তার রহমান এবং বিএসএমএমইউ-এর শিশুরোগ হেমাটোলজি ও অনকোলজি বিভাগের অধ্যাপক চৌধুরী ইয়াকুব জামাল। এছাড়াও পদাধিকারবলে ঢাকা বিশ্ববিদ্যালয়ের পোস্ট গ্র্যাজুয়েট মেডিকেল সায়েন্স অ্যান্ড রিসার্চ অনুষদের ডিন, ঢাকা শিশু হাসপাতাল ও বাংলাদেশ শিশুস্বাস্থ্য ইনস্টিটিউটের পরিচালক এ কমিটির সদস্য।

গবেষণা
------

বাংলাদেশ শিশুস্বাস্থ্য ইনস্টিটিউট বিভিন্ন গবেষণামূলক কোর্সও পরিচালনা করে থাকে। *ইউসিএল গ্রেট অর্মন্ড স্ট্রিট ইনস্টিটিউট অব চাইল্ড হেলথ* এবং *জনস হপকিন্স বিশ্ববিদ্যালয়ের* সাথে এ প্রতিষ্ঠানের গবেষণা সম্পর্ক রয়েছে। ইনস্টিটিউটের উদ্যোগে ১৯৮৪ সাল থেকে বছরে দুবার করে ঢাকা শিশু হাসপাতাল জার্নাল প্রকাশিত হয়ে থাকে।

প্রতিষ্ঠানটিতে একটি লাইব্রেরিও আছে। এর নাম *তোফায়েল আহমেদ মেমোরিয়াল লাইব্রেরি*। প্রতিষ্ঠানের ছাত্র-শিক্ষকদের জন্য লাইব্রেরিটি ২৪ ঘন্টাই খোলা থাকে।

একীভূতকরণ
---------

২০২০ সালের ১৭ ফেব্রুয়ারির মন্ত্রীসভার বৈঠকে ‘বাংলাদেশ শিশু হাসপাতাল ও ইনস্টিটিউট আইন-২০২০’ এর খসড়া অনুমোদন দেওয়া হয়। আইনটি পাশ হলে ঢাকা শিশু হাসপাতাল ও *বাংলাদেশ শিশুস্বাস্থ্য ইনস্টিটিউট* একীভূত হয়ে *বাংলাদেশ শিশু হাসপাতাল ও ইনস্টিটিউট* গঠিত হবে। সরকার কর্তৃক নিয়োগপ্রাপ্ত চেয়ারম্যান ও ১২ সদস্য বিশিষ্ট একটি বোর্ড প্রতিষ্ঠানটি পরিচালনা করবে।

তথ্যসূত্র
---------

1. 1 2  "বাংলাদেশ শিশুস্বাস্থ্য ইনস্টিটিউট - বাংলাপিডিয়া"। *bn.banglapedia.org*। সংগ্রহের তারিখ ২০২০-০৪-১৯।
2. 1 2  "Bangladesh Institute of Child Health | Dhaka Shishu Hospital" (ইংরেজি ভাষায়)। ২০২০-০১-২১ তারিখে মূল থেকে আর্কাইভ করা। সংগ্রহের তারিখ ২০২০-০৪-১৯।
3. ↑  "Dhaka Shishu Hospital"। dhakashishuhospital.org.bd। ১ নভেম্বর ২০১৯ তারিখে মূল থেকে আর্কাইভ করা। সংগ্রহের তারিখ ২৮ মার্চ ২০২০। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
4. ↑  "Official Journal | Dhaka Shishu Hospital" (ইংরেজি ভাষায়)। ২০১৯-১২-০৪ তারিখে মূল থেকে আর্কাইভ করা। সংগ্রহের তারিখ ২০২০-০৪-১৯।
5. ↑  "DSH Library | Dhaka Shishu Hospital" (ইংরেজি ভাষায়)। ২০১৯-১২-০৪ তারিখে মূল থেকে আর্কাইভ করা। সংগ্রহের তারিখ ২০২০-০৪-১৯।
6. ↑  "একীভূত হচ্ছে শিশু হাসপাতাল ও শিশুস্বাস্থ্য ইনস্টিটিউট | কালের কণ্ঠ"। *Kalerkantho*। সংগ্রহের তারিখ ২০২০-০৪-১৯।
7. ↑  Developer), Md Ashequl Morsalin Ibne Kamal(Team Leader)| Niloy Saha(Sr Web Developer)| Shohana Afroz(Web Developer)| Jobayer Hossain(Web। "Cabinet okays Children Hospital and Institute Bill"। *unb.com.bd* (English ভাষায়)। ২০২০-০৪-২৫ তারিখে মূল থেকে আর্কাইভ করা। সংগ্রহের তারিখ ২০২০-০৪-১৯। উদ্ধৃতি শৈলী রক্ষণাবেক্ষণ: অচেনা ভাষা (link)

বহিঃসংযোগ
---------

* ঢাকা শিশু হাসপাতালের ওয়েবসাইটে বি.আই.সি.এইচ
* বাংলাপিডিয়ায় *বাংলাদেশ শিশুস্বাস্থ্য ইনস্টিটিউট* উইকিউপাত্তে এটি সম্পাদনা করুন